འཇམ་དཔལ་རྡོ་རྗེ་སྐྱེས་མཆོག་སེང་ཆེན་ནོར་བུ་དགྲ་འདུལ་གྱི་སྲོག་འཁོར་
བྲི་ཐབས་བཞུགས་སོ།།
ན་མོ་གུ་རུ་མ་ཧཱ་སེངྷ་མ་ཎི་རཱ་ཛཱ་ཡ། དེ་ལ་འདིར་གེ་སར་སྐྱེས་མཆོག་ནོར་བུ་དགྲ་འདུལ་གྱི་སྲོག་འཁོར་བྲི་ཚུལ་ནི། དར་དམར་རམ་རྒྱ་ཤོག་དམར་པོ་ལ་གསེར་རམ། སྣག་ཚ་གཙང་མས་འཁོར་ལོ་མུ་ཁྱུད་དགུ་བསྐོར་ལྟེ་བར་ཧཱུྃ་ཡིག་དང་དེ་མཐར་མདུན་ནས་བརྩམས་ཏེ་སྔགས་ངོ་ནང་བསྟན་གྱི་སྲོག་སྔགས་བྲི། དེ་རྒྱབ་རྩིབས་བཞི་ལ་ཧ་རི་ནི་ས་འབྲུ་རེ་རེ་བྲི། སྤྲོ་ན་མཁའ་འགྲོ་རིགས་བཞིའི་སྔགས་ཀྱང་སོ་སོར་བྲི། དེ་རྒྱབ་མུ་ཁྱུད་ལ་ཡང་སྙིང་གི་མཐར་དངོས་གྲུབ་གང་འདོད་ཞུ་བའི་འདོད་གསོལ་བཏགས་པ་བྲི། དེ་རྒྱབ་རྩིབས་བཞིར་བྱས་པའི་མདུན་རྩིབས་ལ་ཙ། གཡས་རྩིབས་ལ་ཏྲི། རྒྱབ་རྩིབས་ལ་ཧཱུྃ། གཡོན་རྩིབས་ལ་མ་བྲི། རྒྱས་པར་སྤྲོ་ན་སྒྲོལ་གིང་དམར་པོ། དམ་ཅན། ལེགས་ལྡན། གཡུ་སྒྲོན་མ་རྣམས་ཀྱི་སྔགས་སོ་སོར་བྲིས་ཀྱང་ཆོག དེ་རྒྱབ་མུ་ཁྱུད་ལ་དགྲ་ལྷའི་སྟོང་སྲོག་མཇུག་ཏུ་ཞི་རྒྱས་དབང་དྲག་སོགས་ཕྲིན་ལས་གང་འདོད་བཅོལ་བའི་ཤམ་བུ་གདགས་པ་བྲི། དེ་རྒྱབ་མུ་ཁྱུད་ལ་ཐོད་ཕྲེང་རྩལ་རིགས་གསུམ་མགོན་པོའི་སྙིང་པོ་གཤིན་རྗེའི་གཤེད་ཀྱི་སྔགས་རྣམས་དང་། །དགྲ་ལྷའི་སྟོང་སྲོག་བཅས་བྲིས་པའི་མཇུག་ཏུ། འཇམ་དཔལ་རྡོ་རྗེ་སྐྱེས་མཆོག་སེང་ཆེན་ནོར་བུ་དགྲ་འདུལ་འཁོར་དང་བཅས་པ་རྟེན་འདི་ལ་བརྟན་པར་བཞུགས་ནས་བདག་སྒྲུབ་པ་པོ་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཞི་རྒྱས་དབང་དྲག་ལ་སོགས་པའི་ཕྲིན་ལས་ཐམས་ཅད་ཐོགས་པ་མེད་པ་སྒྲུབ་པར་མཛད་དུ་གསོལ། ཆོས་མཐུན་བསམ་པའི་དོན་ཐམས་ཅད་ཡིད་བཞིན་དུ་འགྲུབ་པར་མཛད་དུ་གསོལ། གཞན་གྱིས་མི་ཐུབ་པའི་ཕྱོགས་ཐམས་ཅད་ལས་རྣམ་པར་རྒྱལ་བར་མཛད་དུ་གསོལ། ཞེས་པ་ལྟ་བུའི་འདོད་གསོལ་སྦྱར་ཏེ་བྲི། དེ་རྒྱབ་མུ་ཁྱུད་ལ་དབྱངས་གསལ་རྟེན་སྙིང་བྲི། དེ་རྒྱབ་རྡོ་ར་དང་། དེ་རྒྱབ་མེ་རི་པ་ཏྲ་བྲིའོ། །སྦྱང་ཁྲུས་བྱ་ཞིང་བདུད་རྩི་ཆོས་སྨན་དང་གི་ཝཾ་ག་པུར་ཙནྡན་དཀར་པོའི་ཕྱེ་མ་གུར་གུམ་རྣམས་སྦྱར་བས་བྱུག རང་བྱུང་གི་ཤེལ་ལ་ཧཱུྃ་བྲིས་པ་ལྟེ་བར་བཞག སྟེགས་བུ་གཙང་མར་བཀོད་པའི་མདུན་དུ་མཆོད་གཏོར་བཤམ། འཁོར་ལོ་ཡིག་འབྲུ་རྣམས་སྐྱེས་མཆོག་ཆེན་པོའི་དཀྱིལ་འཁོར་དུ་བསྐྱེད་ཅིང་། སྤྱན་འདྲེན། མཆོད་བསྟོད། བཟླས་པ་སོགས་བྱས་མཐར་བརྟན་བཞུགས་ཤིས་བརྗོད་བྱས་ཏེ་མེ་ཏོག་འཐོར། བླ་རྡོ་འཁོར་ལོའི་དབུས་སུ་ཡོང་བར་བྱས་ནས་ལྟེབ། ཚོན་སྐུད་སྣ་ལྔས་ཆིངས་བྱ། དར་དམར་གྱིས་དྲིལ་ཏེ་བསྒྲུབ་རྟེན་དུ་བཞག་པའམ། གྭའུར་བཅུག་ནས་རང་གི་འཆང་ཡང་རུང་། དེ་ལྟར་ན་རང་གིས་འགོམ་ཡུག་བྱ་བ་དང་དམ་ཚིག་མི་གཙང་བ་དང་། གྲིབ་ཅན་སྡིག་ཅན་སོགས་ལ་རེག་ཏུ་མི་འཇུག་གོ །ཞེས་པའང་སྤྲུལ་སྐུ་ངག་དབང་བློ་གྲོས་ཕྲིན་ལས་མཆོག་གྲུབ་ནས་བསྐུལ་ངོར་སྐྱབས་རྗེ་མདོ་ཁམས་པ་ཉིད་ལ་བཀའ་དྲི་ཞུས་ཏེ། འཇམ་དཔལ་ནོར་བུས་སྦྱར་བའི་ཡི་གེ་པ་ནི་བསྐུལ་བ་པོ་ཉིད་ཀྱིས་བགྱིས་པ་དགེ་ལེགས་འཕེལ།། །།